Þingræður haldnar á Alþingi Íslendinga



Herra forseti. Ég kveð mér hljóðs til þess að mótmæla þeim vinnubrögðum sem hér eru í frammi höfð. Mér skilst helst að það eigi að gefa jólahlé á morgun jafnvel. Búið var að semja um það milli stjórnar og stjórnarandstöðu að reyna að hafa samstarf um afgreiðslu mála eftir því sem hægt er vegna efnislegs meiningarmunar. Menn hafa staðið við það. Menn hafa yfirleitt greitt atkv. með afbrigðum þótt mikill hraði sé á afgreiðslu mála, eins og raunar oft er fyrir jól. Það er út af fyrir sig ekkert einsdæmi. En samt er það svo, að meðferð mála hér á Alþ. nú er með alveg einstæðum hætti og þá sérstaklega vegna þeirra tilburða sem hafa verið hjá einum stjórnarflokknum nú nýlega. Það hefur auðvitað tafið afgreiðslu mála alveg gífurlega, og í gær gerðist það, að á fundi í Sþ. voru menn að ræða fram og aftur um mál sem hefur tekið geysilegan tíma og er fjarri því að vera þess eðlis, að það þurfi að afgreiða fyrir jól. Það var um gjald fyrir laxveiðiheimildir útlendinga og það er eins konar rjúpumál. Um þetta voru menn að ræða í gær. Síðan gerist það, að hér eru settir nýir fundir síðdegis, m.a. er settur einn fundur, sem enginn vissi hvað ætti að hafa á dagskrá sinni, fyrr en skjali um það var útbýtt um leið og fundurinn var settur og leitað afbrigða fyrir málum. Þá kom í ljós, að rétt samstundis stóð hæstv. fjmrh. hér í ræðustól og mælti fyrir máli sem enginn hafði heyrt minnst á og enginn hafði haft ráðrúm til að kynna sér, a.m.k. ekki í stjórnarandstöðunni, sem þó hafði verið beðin um að greiða fyrir afgreiðslu mála. Þetta gerist tveim dögum fyrir þinghlé. Og nú gerist það, að leitað er afbrigða fyrir máli, sem ekki hefur heldur heyrst um og ekki var einu sinni komið á borð þm. Ég vil fyrir mitt leyti sem þm. úr stjórnarandstöðuflokknum eindregið mótmæla þessum vinnubrögðum og sé ekki ástæðu til þess að taka þátt í því að flýta fyrir afgreiðslu mála.



Ég vil taka fram, að eins og öllum er ljóst hefur verið mikill hraði á afgreiðslu mála nú fyrir jólaleyfið. Ég hygg að það sé hliðstætt því sem verið hefur. Varðandi það mál, sem er nr. 3 á dagskránni, hef ég leyft mér að leita afbrigða um það af tveim ástæðum. Í fyrsta lagi er það eina málið á dagskránni sem við getum tekið fyrir. Það verður ekki mælt fyrir málum sem eru nr. 1 og 2 á dagskrá. Ráðh. hafa ákveðið að mæla ekki fyrir þeim fyrir jól, þannig að ef við tækjum ekki þriðja málið á dagskrá yrðum við að fresta fundi. Hin ástæðan fyrir því, að ég leyfi mér að leita afbrigða, er sú, að það hefur verið viðtekin venja, þegar varamenn sitja á þingi og hafa flutt mál, að gefa þeim tækifæri til þess að flytja framsögu fyrir málinu. Nú er svo ástatt, að 1. flm. að þessu máli er 2. þm. Reykn., Ólafur Björnsson, sem nú situr til bráðabirgða á þingi, og eina tækifærið til þess, að hann geti mælt fyrir málinu, er að hann geri það núna. Ég vænti þess, að hv. d. taki tillit til þessara aðstæðna samkv. venju, frv. hefur nú verið útbýtt, og ég leyfi mér að leita afbrigða fyrir því að taka málið á dagskrá.



Herra forseti. Ég vona að ég tefji ykkur ekki mikið. Þetta frv. gildir kannske ekki stórt miðað við það sem verið er að fást við þessa dagana. Það er aðeins örlítil tilraun til að tryggja, að því er mér finnst, rétt þeirra, sem hafa verið á sjó, að þegar þeir fullorðnast og koma í land eigi þeir rétt á að vinna við það sem hefur kannske verið meginstarf þeirra árum saman, en svo er ekki nú. Þetta er breyting á 8. gr. iðnaðarlaga. Það, sem ég vil bæta við greinina um rétt til iðnaðarstarfa, er þetta: „Þá hafa þeir, sem gegnt hafa netamannsstarfi eða hliðstæðu starfi á sjó í 10 ár eða lengur, rétt til að annast viðhald veiðarfæra í landi. “Það er sem sagt eina breytingin sem lögð er til. Netamenn og yfirmenn á fiskiskipum eru yfirleitt búnir að fá langa reynslu í að vinna við veiðarfæri, en það er nú svo í dag, að það varðar nánast sektum ef þeir vinna í landi við þessi störf sem þeir hafa unnið við úti á sjó árum saman. Ef þeir vinna við þau í landi, þá er það ekki löglegt. Þetta er það sem mér finnst réttlæti að breyta, og ég vona að það sé ekki svo stórt mál að það þurfi að tefja ykkur mikið. Þessu máli mun eiga að vísa til iðnn.